Paus (Katolik)

Paus ialah gelaran yang diberikan kepada ketua pentadbir dan kerohanian urusan keagamaan Gereja Katolik. Pemegang gelaran ini juga merupakan ketua negara Kota Vatikan, sebuah negara kota terletak di tengah-tengah kota Rom ibu kota Itali; beliau juga memegang jawatan berpangkat uskup di kota tersebut (yakni Uskup Rom). Pentadbiran gerejawi yang diketuainya atau "kepausan" (papatus) dan kerusi rasmi yang didudukinya semasa dilantik adalah Takhta Suci; sebuah entiti berdaulat yang diiktiraf dalam undang-undang antarabangsa yang menjalinkan hubungan diplomatik dengan pelbagai negara serta menyertai pelbagai pertubuhan antarabangsa. Sebelum ini dari abad ke-8 hingga tahun 1870, Paus turut berperanan sebagai ketua Negeri-Negeri Paus. Paus terkini ialah Paus Leo XIV sejak dipilih dalam konklaf pada tahun 2025.

Menurut kepercayaan Katolik, Paus merupakan pengganti Santo Petrus yang menurut ajaran mereka telah dilantik oleh Yesus untuk mengetuai Gereja. Petrus dikatakan menerima "Kunci Syurga" serta kuasa "mengikat dan melepaskan" dan digelar sebagai batu asas kepada Gereja yang diasaskan oleh Yesus. Tradisi Katolik menyatakan bahawa Gereja Rom diasaskan oleh Santo Petrus dan Santo Paulus pada abad pertama Masihi. Institusi kepausan adalah antara institusi tertua yang masih wujud dan memainkan peranan penting dalam sejarah dunia. Pada zaman awal, Paus giat menyebarkan ajaran Kristian serta menjadi pendamai dalam pertikaian fahaman. Pada Zaman Pertengahan, Paus memainkan peranan penting dalam urusan politik Eropah dan sering menjadi pengantara antara raja-raja Kristian.

Walaupun kuasa duniawi Paus telah merosot sejak beberapa abad lalu, beliau masih mempunyai pengaruh besar dalam urusan keagamaan. Paus pada masa ini terlibat dalam dialog antara agama, kerja-kerja kebajikan serta memperjuangkan hak asasi manusia. Sejak tahun 1870, kuasa rohani Paus lebih ditegaskan melalui ajaran tentang infallibilitas, iaitu bahawa pope tidak boleh tersilap dalam hal kepercayaan dan akhlak apabila beliau bertutur secara rasmi dari "Kerusi Santo Petrus" (ex cathedra). Paus dianggap antara tokoh paling berpengaruh di dunia, bukan sahaja kerana beliau mengetuai 1.3 bilion umat Katolik, malah kerana beliau memimpin jaringan pendidikan, kesihatan dan kebajikan Katolik yang merupakan yang terbesar di dunia dalam kalangan pertubuhan bukan kerajaan.

 Etimologi 
Perkataan paus pinjaman Belanda  asalnya ialah daripada perkataan  "bapa" melalui istilah bahasa Latin seerti iaitu papa. Gelaran papa atau pappas ini pada awalnya digunakan semua uskup dan paderi kanan terutamanya di gereja-gereja Timur. Namun demikian, di bahagian Barat, ia dikhususkan pengunaannya kepada Uskup Rom bermula pada sekitar zaman pemerintahan Paus Leo I (440–461 Masihi),Asimov, Isaac (1967) The Roman Empire, Houghton Mifflin: Boston, p. 236 dan dimutakhirkan pada abad ke-11. Catatan terawal mengenai penggunaan gelaran papa dipercayai merujuk kepada Paus Heraclas, iaitu ketua keuskupan Iskandariah yang menjawat dari tahun 232 hingga 248 Masihi dan telah meninggal dunia ketika catatan tersebut dibuat.Eusebius, Historia Ecclesiastica, kitab ke-VII, bab 7.4

 Sejarah 

 Kedudukan dalam Gereja 
Dalam ajaran Gereja Katolik, tugas menggembalakan Gereja dipegang oleh para rasul sebagai satu kumpulan atau "kolej" di mana Santo Petrus menjadi ketuanya. Tugas itu kini diteruskan oleh para uskup dengan uskup Rom (paus) sebagai ketua mereka. Oleh itu, satu gelaran lain yang diberikan kepada paus adalah "Pontifex Maximus". Gereja Katolik mengajarkan bahawa Yesus sendiri yang melantik Petrus sebagai ketua Gereja yang kelihatan secara zahir(Lumen Gentium, Pope Paul VI 1964, Chapter 3) dan perlembagaan dogmatik Gereja Katolik, Lumen gentium, membezakan dengan jelas antara para rasul dan para uskup. Ia menganggap uskup sebagai penerus para rasul dan paus sebagai penerus Petrus, iaitu ketua para uskup sebagaimana Petrus ialah ketua para rasul. Walau bagaimanapun, ada segelintir ahli sejarah yang menentang pendapat bahawa Petrus merupakan uskup pertama di Rom. Mereka mengatakan bahawa kedudukan uskup di Rom hanya boleh dikesan pada abad ketiga.

Santo Irenaeus, seorang Bapa Gereja yang menulis sekitar tahun 180 M, menyatakan bahawa Petrus "mendirikan dan mengatur" Gereja di Rom. Irenaeus bukanlah orang pertama yang menulis mengenai keberadaan Petrus di Gereja Rom yang awal. Gereja Rom sendiri telah mengutus surat kepada orang-orang Korintus sekitar tahun 96 yang biasanya dikaitkan dengan Clemens dari Rom. Dalam surat itu, Gereja Rom menganggap penganiayaan terhadap orang Kristian di Rom sebagai "ujian pada masa kita". Surat itu juga memperkenalkan kepada orang Korintus mengenai Petrus dan Paulus sebagai pahlawan mereka.Gröber, 510 Mereka disebut sebagai "pertama, tiang yang paling besar dan paling adil", iaitu "rasul-rasul yang baik" Petrus dan Paulus. Santo Ignatius dari Antiokhia menulis tidak lama selepas Clemens dan dalam suratnya dari kota Smyrna kepada orang Rom, beliau berkata bahawa beliau tidak akan memberi perintah seperti yang telah dilakukan oleh Petrus dan Paulus. Berdasarkan ini dan bukti-bukti lain seperti pembinaan "Basilika Lama Santo Petrus" oleh Maharaja Konstantin di lokasi makam Santo Petrus yang dipelihara dan diberikan kepadanya oleh komuniti Kristian di Rom, ramai sarjana bersetuju bahawa Petrus telah dimartirkan di Rom di bawah pemerintahan Nero. Namun, ada beberapa sarjana yang berpendapat bahawa Petrus mungkin telah dimartirkan di Palestin.The Secrets of the 12 Disciples, Channel 4, transmitted on 23 March 2008.

Walaupun masih boleh dibicarakan dari sudut sejarah, komuniti Kristian pada zaman pertama mungkin telah mempunyai sekumpulan paderi uskup (presbyteri episcopi) yang menjadi pemimpin bagi gereja tempatan mereka. Secara perlahan-lahan, kedudukan uskup ini mula tegak di kawasan metropolitan. Antiokhia mungkin telah membentuk struktur ini lebih awal berbanding Rom. Di Rom, terdapat pelbagai pandangan pada beberapa masa berkenaan siapa yang layak menjadi paus yang sah walaupun Irenaeus menekankan kesahihan satu garis keturunan uskup sejak zaman Santo Petrus hingga Paus Victor I pada zamannya dan beliau menyenaraikan mereka. Ada juga penulis yang berpendapat bahawa kemunculan seorang paus tunggal di Rom tidak berlaku sehingga pertengahan abad ke-2. Dalam pandangan mereka, Linus, Cletus dan Clement mungkin merupakan paderi uskup yang terkenal, tetapi bukan semestinya uskup monarki. Dokumen dari abad pertama dan awal abad ke-2 menunjukkan bahawa paus Rom memiliki suatu jenis keutamaan dan kedudukan dalam Gereja secara keseluruhan. Bahkan terdapat surat dari paus atau patriark Antiokhia yang mengiktiraf paus Rom sebagai "yang pertama antara yang sama"The Early Christian Church by Chadwick walaupun maksud sebenar perkara ini masih tidak jelas.Emmanuel Clapsis, Primasi Paus

 Cara pemilihan 

 Pengundian 

Paus asalnya dipilih paderi-paderi kanan yang mendiami kota Rom atau sekitarnya. Kelayakan para pengundi dihadkan kepada Kardinal-Kardinal Gereja Rom Suci pada 1059, manakala undian individu kesemua Pengundi Kardinal dikira sama rata pada tahun 1179. Para pengundi kini dihadkan dalam kalangan mereka yang tidak mencecah usia 80 tahun sehari sebelum kematian atau peletakkan jawatan Paus yang sebelumnya. Memandangkan Paus ini juga berperanan sebagai Uskup Rom, hanya mereka yang telah dilantik sebagai uskup sahaja dapat diundi, di mana sebarang penganut Katolik lelaki yang dibaptiskan layak dalam pemilihan ini.

Salah satu ciri utama kaedah pemilihan paus yang baru ini adalah cara pengundian diumumkan kepada orang ramai. Selepas kesemua kertas undi dikumpul dan diikat, bondolan tersebut dibakar dalam sebuah dapur khas yang didirikan dalam Gereja Kecil Sistine di mana asap pembakaran tersebut akan dilepaskan sebuah serombong kecil yang kelihatan dari Dataran Santo Peter. Undian yang tidak berjaya akan dibakar bersama sejenis bahan khas yang menghasilkan asap hitam (bahasa Itali: fumata nera) Undian yang berjaya pula akan dibakar sendirian menghasilkan asap putih (fumata bianca) seterusnya mengumumkan pengundian seorang Paus yang baharu.

Diakon Kardinal Kanan muncul dari beranda yang menghadap Dataran Santo Peter lalu membuat pengumuman: Annuntio vobis gaudium magnum! Habemus Papam! ("Saya mengumumkan dengan sukacitanya! Kami mempunyai seorang Paus kini!"). Paderi tersebut seterusnya mengumumkan nama pertama serta nama pemerintah Paus baru ini.

 Kematian 
Mengikut tradisi abad-abad kebelakangan ini, Kardinal Camerlengo ("Bendahari Gereja") mengesahkan kematian seseorang Paus selepas mengetuk lembutnya kepala beliau dengan sejenis tukul perak sambil memanggil nama asalnya sebanyak tiga kali, namun ia tidak diamalkan sewaktu kematian  Ioannes Paulus ISullivan, George E. Pope John Paul II: The People's Pope. Boston: Walker & Company, 1984. dan Ioannes Paulus II. Kardinal tersebut mengambil Cincin Nelayan lalu membelahnya di hadapan jemaah kardinal lain agar ia tidak digunakan lagi sementara kediaman persendiriannya ditutup.

Mayat si Paus yang mati ini dipamerkan untuk tujuan penghormatan terakhir selama beberapa hari sebelum dikebumikan dalam bilik bawah gereja atau katedral yang utama; kesemua paus yang meninggal pada abad-abad ke-20 dan ke-21 dikebumikan dalam Basilika Santo Peter. Suatu tempoh berkabung selama sembilan hari (novendialis) berlangsung selepas pengebumian ini berlaku.

 Peletakan jawatan 
Kemungkinan seseorang Paus meletakkan jawatannya amatlah jarang.Zaman pemerintahan paus difahamkan menjangkau dari tarikh pelantikannya sehingga tarikh kematiannya. Hanya lima orang paus sahaja yang meletakkan jawatan dengan pastinya antara sekitar kurun ke-10 dan kurun ke-15. Benedict XVI merupakan Paus terkini yang melakukan demikian dengan penurunannya dari Takhta Suci pada 28 Februari 2013 selepas pengunduran Gregorius XII pada tahun 1415.

 Lihat pula 
 Senarai Paus

 Rujukan 

 Pautan luar 
 Takhta Suci

*
Kategori:Vatikan